
Gímszarvas genetikai markerek fejlesztése új generációs genomszekvenálási módszerekkel

Az európai gímszarvas (Cervus elaphus) Magyarország faunájának egyik legjelentősebb nagyvadja. Sokféle gazdasági haszonnal bír, jelentős ökológiai értéke van ugyanis a vegetáció összetételét és struktúráját befolyásolja. Dr. Orosz László és Dr. Horn Péter akadémikusok vezetésével Magyarországon elkezdődött a gímszarvas genomprogram, amely az európai gímszarvas teljes genomjának azonosítását tűzte ki célul. Ez hazánk első emlős de novo genomprogramja.
A gímszarvas genom szekvenciáinak ismeretében a QDD programcsomag segítségével kutatócsoportunk több mint 950.000 mikroszatellitet azonosított, majd a mikroszatellitek határoló régióira 73.800 (genomi lókuszra) sikerült primert terveznünk a Primer3 program segítségével. A gímszarvas genom szekvenálásból származó contigokat és scaffordokat a szarvasmarha (bosTau7) referencia szekvenciához illesztettük, így kiválogattuk a gímszarvas X és Y kromoszóma mikroszatelliteit, melyekkel az anyai és apai leszármazási vonalakat szeretnénk nyomon követni. Az volt a feladatom, hogy az így kapott gímszarvas nemi kormoszómás mikroszatellitekből egy multiplex STR panelt fejlesszek (Ce_XY_WJ plex).
Fluoreszcensen jelölt primereket optimalizáltam multiplex PCR reakcióhoz, így sikerült 5 X és 3 Y kromoszómás markert egy PCR reakcióban kimutatni, majd ezzel a markerszettel a biobankunkban szereplő gímszarvas mintákon elkezdtem meghatározni az allél gyakoriságokat az egyes egyedeken és populációkon.
A mikroszatellitek közül eddig 6 mutatott polimorfizmust, azaz ezeknél legalább kettő allélt figyeltem meg. Ezen markerek segítségével eddig 3 különböző X kromoszómás és 5 különböző Y kromoszómás vonalat tudtam azonosítani. A dolgozatban leírt markerek lehetővé teszik az Y kromoszómák leszármazásának egyértelmű követését, valamint az anyai X kromoszómás markerekkel a tehén-bika-borjú megfeleltetést. Ezeket az adatokat jelenleg a mitokondriális D-loop haplotípusokkal vetjük össze, valamint minta szettünket már bővítettük Gemencről és Zemplénből származó gímszarvas mintákkal is.
 



